**Antti Niemi** (s. 29. elokuuta 1983 Vantaa) on suomalainen uransa päättänyt jääkiekkomaalivahti. Vuonna 2010 pelatessaan Chicago Blackhawksissa hän voitti Stanley Cupin ensimmäisenä suomalaisena maalivahtina.

Jääkiekkoura
------------

Antti Niemi aloitti uransa Kiekko-Vantaassa, jossa pelasi Mestiksessä kaudet 2002–2005 ennen siirtymistään Pelicansiin. Hän löi itsensä läpi liigassa jo ensimmäisellä kaudellaan 2005–2006, jolloin hän nousi Pelicansin ykkösmaalivahdiksi. Niemi teki tammikuussa 2007 uuden kaksi kautta kattavan sopimuksen Pelicansin kanssa. Hyvin onnistuneen SM-liigakauden 2007–2008 ansiosta NHL-seura Chicago Blackhawks kiinnostui Niemestä ja hän sai NHL-sopimuksen, joka julkistettiin toukokuussa 2008.

Niemen ensimmäinen kausi Blackhawksin organisaatiossa kului pääosin AHL:ssä Chicagon farmijoukkue Rockford IceHogsissa. Niemi pääsi myös paikkaamaan loukkaantumisia ylhäällä, jossa hän pelasi kolme ottelua. Kaudella 2009–2010 Niemi nousi Chicagon ykkösmaalivahdiksi ohi Cristobal Huet'n ja voitti lopulta Stanley Cupin pelaten yhteensä 22 pudotuspeliottelua. Hän oli ensimmäinen Blackhawksin maalivahti, joka torjui nollapelin pudotuspeleissä sitten vuoden 1996 ja Ed Belfourin nollapelin. Samassa pudotuspelisarjassa Nashville Predatorsia vastaan Niemestä tuli ensimmäinen Blackhawksin maalivahti, joka torjui kaksi nollapeliä samassa pudotuspelisarjassa sitten vuoden 1976 ja Tony Espositon kahden nollapelin.

Seuraavan kauden sopimusneuvotteluissa Niemi ja Blackhawks eivät päässeet yhteisymmärrykseen johtuen NHL:n palkkakatosta, ja Niemi vei kiistan NHL:n välimiesmenettelyyn, joka määritti Niemen kohtuulliseksi palkaksi 2,75 miljoonaa dollaria. Niemen edellisen kauden NHL palkka oli ollut 827 000 dollaria. Blackhawksilla oli Niemen pelioikeudet kaudeksi 2010–2011, mutta välimiesmenettelyn sitova päätös edellytti Chicagon joko maksamaan määritetyn palkan tai vapauttamaan pelaajan sopimuksestaan. Palkkakaton vuoksi Chicago olisi joutunut myymään muita pelaajiaan tai Niemen 2,75 miljoonan dollarin palkalla. Chicago valitsi vapautuksen ja näin ollen Niemestä tuli rajoittamaton vapaa pelaaja eli hän voi solmia sopimuksen minkä tahansa NHL-seuran kanssa. Niemen korvaajaksi Chicago hankki kokeneen Marty Turcon 1,30 miljoonan dollarin vuosipalkalla.

Syyskuussa 2010 San Jose Sharks vahvisti solmineensa Niemen kanssa yksivuotisen noin kahden miljoonan dollarin arvoisen sopimuksen. Niemen aloitus uudessa seurassa oli nihkeä, ja kauden alussa hän jäi Antero Niittymäen varjoon ajautuen kakkosvahdiksi. Vuodenvaihteen jälkeen Niemi kuitenkin torjui 14 voittoa 17 pelaamastaan ottelusta, nousi seuransa aloittavaksi maalivahdiksi ja kirjoitti Sharksin kanssa neljän vuoden mittaisen, yhteisarvoltaan lähes 16,00 miljoonan dollarin jatkosopimuksen.

NHL-kausi 2012–2013 viivästyi työsulun vuoksi, ja Niemi saapui edustamaan Lahden Pelicansia kuukauden mittaisella pelaajasopimuksella. Hän torjui seurassa pelatessaan kaikkiaan kymmenen runkosarjaottelua kunnes palasi takaisin Pohjois-Amerikkaan omatoimisen harjoittelun merkeissä. NHL:n runkosarjan käynnistyttyä vuoden 2013 tammikuussa myös Niemi pääsi aloittamaan kautensa Pohjois-Amerikassa. 48 ottelun mittaisen runkosarjan kuluessa Niemi pelasi 43 ottelua torjuen 24 voittoa ja jakoi maalivahtien voittotilaston kärkipaikan New York Rangersin Henrik Lundqvistin ja Minnesota Wildin suomalaisvahti Niklas Bäckströmin kanssa. Maaliskuussa Niemi teki seurahistoriaa torjumalla ensimmäistä kertaa seuransa historiassa nollapelin kahtena perättäisenä iltana, kun San Jose voitti Anaheim Ducksin 4–0 ja Detroit Red Wingsin numeroin 2–0. Hän tilastoi myös uransa parhaat lukemat päästettyjen maalien keskiarvossa (2,16) ja torjuntaprosentissa (92,4 %). Niemi oli läpi kauden yksi vahvimpia ehdokkaita NHL:n parhaalle maalivahdille jaettavan Vezina Trophy-palkinnon saajaksi. 8. toukokuuta 2013 Niemi nimettiin ensimmäistä kertaa urallaan Vezina-ehdokkaaksi vastaehdokkainaan Columbus Blue Jacketsin Sergei Bobrovski ja New York Rangersin hallitseva Vezina-voittaja Henrik Lundqvist. Palkinnon voitti lopulta Bobrovski.

Kaudeksi 2015-16 Niemi siirtyi NHL-joukkue Dallas Starsiin. Hän pelasi Dallasissa myös kaudella 2016-17, jonka jälkeen hänen sopimuksensa ostettiin ulos.

Kaudeksi 2017-18 Niemi siirtyi vuoden mittaisella sopimuksella NHL-seura Pittsburgh Penguinsin riveihin. Hän pelasi Penguinsissa lopulta 3 ottelua, jonka jälkeen hänet laitettiin siirtolistalle, josta Florida Panthers poimi hänet. Panthersissa Niemi ehti pelata kaksi ottelua, jonka jälkeen hänet laitettiin uudelleen siirtolistalle. Montreal Canadiens poimi Niemen listalta ja loppukauden hän vietti Montrealissa. Kesällä 2018 Niemi teki vuoden mittaisen jatkosopimuksen seuran kanssa. Keväällä 2019 uutisoitiin Niemen NHL-uran olevan ohi.

Kesäkuussa 2019 Niemi solmi vuoden mittaisen sopimuksen KHL-seura Jokereiden kanssa ja palaa näin Suomeen yhdeksän Pohjois-Amerikassa vietetyn kauden jälkeen.

### Maajoukkueura

Niemi debytoi Suomen jääkiekkomaajoukkueessa vuoden 2007 Karjala-turnauksessa, jossa hän pelasi 8. marraskuuta 2007 uransa ensimmäisen maaottelun vastustajana Tšekki. Hän edusti Suomea vuoden 2014 Sotšin talviolympialaisissa.

Rullakiekkoura
--------------

Jääkiekon ohella Niemi pelaa myös rullakiekkoa, jota monet jääkiekkoilijat harrastavat kesäisin. Hän osallistui lajin vuoden 2006 MM-kisoihin. Suomi voitti kisoissa pronssia.

Uran jälkeen
------------

Antti Niemi ryhtyi kotikapupunkinsa Vantaan Mestiksessä pelaavan Kiekko-Vantaan osaomistajaksi vuonna 2023, mutta ei paljasta millä osuudella. Hän on kuitenkin seuran suurin omistaja. Muut omistajat ovat Anssi Aura, Otso Kivimäki, Ossi Kivimäki ja Jari Kolehmainen.

Tilastot
--------

|   |   | Runkosarja |   | Pudotuspelit |   | Palkinnot |   |
| --- | --- | --- | --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |  |  |  |  |  |  |
| 2005–2006 | Pelicans | SM-liiga | 40 | 12 | 17 | 8 | 2263 | 103 | 3 | 2.73 | 91,6 | – | – | – | – | – | – | – | – |
| 2006–2007 | Pelicans | SM-liiga | 48 | 18 | 21 | 7 | 2780 | 119 | 3 | 2.57 | 91,80 | 6 | 2 | 4 | 370 | 9 | 1 | 1,46 | 95,1 |
| 2007–2008 | Pelicans | SM-liiga | 48 | 26 | 14 | 6 | 2791 | 115 | 4 | 2,35 | 92,60 | 6 | 2 | 3 | 328 | 21 | 0 | 3.83 | 88,3 |
| 2008–2009 | Rockford IceHogs | AHL | 38 | 18 | 14 | 3 | 2095 | 85 | 2 | 2.43 | 91,1 | – | – | – | – | – | – | – | – |
|  | Chicago Blackhawks | NHL | 3 | 1 | 1 | 0 | 141 | 8 | 0 | 3.40 | 86,4 | – | – | – | – | – | – | – | – |
| 2009–2010 | Chicago Blackhawks | NHL | 39 | 26 | 7 | – | 2190 | 82 | 7 | 2.25 | 92,0 | 22 | 16 | 6 | 1322 | 58 | 2 | 2.63 | 91,0 | Stanley Cup |
| 2010–2011 | San Jose Sharks | NHL | 60 | 35 | 18 | – | 3524 | 140 | 6 | 2.38 | 92,0 | 18 | 8 | 9 | 1044 | 56 | 0 | 3.22 | 89,6 |
| 2011–2012 | San Jose Sharks | NHL | 68 | 34 | 22 | – | 3936 | 159 | 6 | 2.42 | 91,5 | 5 | 1 | 4 | 318 | 13 | 0 | 2.45 | 91,4 |
| 2012–2013 | Pelicans | SM-liiga | 10 | 3 | 5 | 2 | 597 | 31 | 0 | 3.11 | 90,5 | – | – | – | – | – | – | – | – |
|  | San Jose Sharks | NHL | 43 | 24 | 12 | – | 2581 | 93 | 4 | 2.16 | 92,4 | 11 | 7 | 4 | 673 | 21 | 0 | 1.87 | 93,0 |
| 2013–2014 | San Jose Sharks | NHL | 64 | 39 | 17 |  | 3740 | 149 | 4 | 2.39 | 91,3 | 6 | 3 | 3 | 305 | 19 | 0 | 3.74 | 88,4 |
| 2014–2015 | San Jose Sharks | NHL | 61 | 31 | 23 |  | 3588 | 155 | 5 | 2.59 | 91,4 | – | – | – | – | – | – | – | – |
| 2015–2016 | Dallas Stars | NHL | 48 | 25 | 13 |  | 2655 | 118 | 3 | 2.67 | 90,5 | 5 | 1 | 3 | 238 | 13 | 0 | 3.29 | 86,5 |
| 2016–2017 | Dallas Stars | NHL | 37 | 12 | 12 |  | 1729 | 95 | 0 | 3.30 | 89,2 | – | – | – | – | – | – | – | – |
| 2017–2018 | Pittsburgh Penguins | NHL | 3 | 0 | 3 |  | 129 | 16 | 0 | 7.49 | 79,7 | – | – | – | – | – | – | – | – |
|  | Florida Panthers | NHL | 2 | 0 | 1 |  | 59 | 5 | 0 | 5.11 | 87,2 | – | – | – | – | – | – | – | – |
|  | Montreal Canadiens | NHL | 19 | 7 | 5 |  | 1027 | 42 | 1 | 2.46 | 90,5 | – | – | – | – | – | – | – | – |
| 2018–2019 | Montreal Canadiens | NHL | 17 | 8 | 6 |  | 969 | 61 | 0 | 3.78 | 88,7 | – | – | – | – | – | – | – | – |
| 2019–2020 | Helsingin Jokerit | KHL | 19 | 3 | 12 |  | 1085 | 58 | 1 | 3.21 | 88,3 | 1 | 1 | 0 | 60 | 0 | 1 | 0.00 | 100 |
| KHL Yhteensä | 19 | 3 | 12 |  | 1085 | 58 | 1 | 3.21 | 88,3 | 1 | 1 | 0 | 60 | 0 | 1 | 0.00 | 100 |
| NHL Yhteensä | 464 | 242 | 140 | – | 26 266 | 1 123 | 36 | 2.57 | 91,2 | 67 | 36 | 29 | 3899 | 180 | 2 | 2.77 | 90,5 |
| SM-liiga Yhteensä | 146 | 59 | 57 | 23 | 8433 | 460 | 10 | 3.27 | 89,95 | 12 | 4 | 7 | 699 | 30 | 1 | 2.57 | 91,7 |

Saavutukset
-----------

* Stanley Cup Chicago Blackhawksissa 2010 (ensimmäisenä suomalaisena jääkiekkomaalivahtina)
* Suomen vuoden jääkiekkoilija 2010
* 35 nollapeliä NHL:n runkosarjassa
* 2 nollapeliä NHL:n pudotuspeleissä (tilanne 13.3.2015)
* Niemen kasvattajaseura Kiekko-Vantaa on jäädyttänyt Niemen pelinumeron 39.

Yksityiselämä
-------------

Antti Niemi on naimisissa Jonna Nummelin-Niemen kanssa, joka on TPS-legenda Timo Nummelinin tytär ja Suomen jääkiekkomaajoukkueen puolustajan Petteri Nummelinin sisko.

Lähteet
-------

* Antti Niemi, Blackhawks *nhl.com*. National Hockey League. Viitattu 10.6.2010. (englanniksi)
* Antti Niemi *Elite Prospects*. Everysport Media Group AB.  (englanniksi)

### Viitteet

1. ↑  Chicago-tähti suree pelikaveriensa kohtaloa  15.7.2010. Yle Urheilu. Viitattu 15.7.2010.
2. ↑
3. 1 2  Palomäki, Ilkka: Stanley Cup -voittaja Antti Niemi Pelicansiin  5.10.2012. Yle Urheilu. Viitattu 27.10.2013.
4. ↑  Chicago vei Stanley Cupin – Antti Niemi teki historiaa *iltalehti.fi*.  10.6.2010. Viitattu 10.6.2010.
5. ↑  Jiri Hunkes siirtyy Pelicansiin, Niemelle ja Koivuselle jatkosopimus  25. tammikuuta 2007. Jatkoaika.com. Viitattu 3. maaliskuuta 2007.
6. ↑  Antti Niemi sopimukseen Chicagon kanssa  5.5.2008. Yle Urheilu. Viitattu 27.10.2013.
7. 1 2  Antti Niemi Stats and News *NHL.com*. Viitattu 1.5.2018. (englanniksi)
8. ↑  Välimies antoi Antti Niemelle 2,75 miljoonan liksan *HS.fi*.  31.7.2010. Viitattu 27.10.2013.
9. ↑  Antti Niemi ei jatka Chicagossa  2.8.2010. MTV3.fi. Viitattu 27.10.2013.
10. ↑  Niemen agentti: Antti on hyvin pettynyt *Iltalehti.fi*.  3.8.2010. Viitattu 27.10.2013.
11. ↑  Antti Niemi San Jose Sharksiin  2.9.2010. Jatkoaika. Viitattu 30.4.2013.
12. ↑  Kimelman, Adam: Cup champ Niemi joins new-look San Jose crease  2.9.2010. NHL. Viitattu 2.9.2010. (englanniksi)
13. ↑  Rantanen, Vesa: Antti Niemi jatkaa San Josessa pitkällä sopimuksella  1.3.2011. Iltasanomat.fi.  Arkistoitu 29.10.2013. Viitattu 30.4.2013.
14. 1 2 3  Nyrhinen, Matti: NHL-kauden kuumin suomalainen: "Työsulku oli minulle hyvä asia"  30.4.2013. MTV3. Viitattu 30.4.2013.
15. ↑  Sharksin Antti Niemi teki seurahistoriaa  29.3.2013. Iltalehti.  Arkistoitu 29.10.2013. Viitattu 30.4.2013.
16. ↑  Pakarinen, Risto: Sharksin Antti Niemi mukana Vezina-spekulaatioissa  18.4.2013. NHL. Viitattu 30.4.2013.
17. ↑  Niemi jäi kauas voittajasta Vezina-äänestyksessä *Sportti.com*.  17.6.2013. Viitattu 27.10.2013.
18. ↑  Maalivahti Niemellä kelpo debyytti Leijonissa  8.11.2007. MTV3.fi. Viitattu 8.11.2007.
19. ↑  Suomen joukkue MM-kisoihin 2006  10.7.2006. Jatkoaika.com. Viitattu 3.3.2007.
20. ↑  Suomi jäi pronssille MM-rullakiekossa  17. heinäkuuta 2006. Jatkoaika.com. Viitattu 3. maaliskuuta 2007.
21. ↑  Suomen Stanley Cup -voittaja tuli vuosien jälkeen ryminällä julkisuuteen – Vaikenee isosta rahakysymyksestä *www.iltalehti.fi*. Viitattu 21.9.2023.
22. ↑  Antti Niemi sai halauksen rakkaaltaan

Aiheesta muualla
----------------

* Antti Niemen pelaajakortti Jatkoajassa
* Antti Niemi Eurohockey-sivustolla (englanniksi)

Suomen joukkue – Talviolympialaiset 2014
3 Määttä |
4 Väänänen |
5 Kukkonen |
6 Salo |
8 Selänne (**C**) |
12 Jokinen |
15 Ruutu |
16 Barkov |
18 Lepistö |
21 Lehterä |
23 Salminen |
26 Immonen |
27 Kontiola |
28 Korpikoski |
31 Niemi |
32 Lehtonen |
36 Jokinen |
38 Hietanen |
40 Rask |
41 Pihlström |
44 Timonen (**A**) |
45 Vatanen |
50 Aaltonen |
64 Granlund |
71 Komarov (**A**) |
Valmentaja Erkka Westerlund